Maddhu

**Maddhu** iyâ arèya subtansi kakanan manès bân kentel sè èkaghâbây bi' nyarowan maddhu bân pan-bârâmpan serangga laènna.  Nyèrowan ngasèlagghi maddhu ḍari sekresi ghulâ tataneman (nektar kembhâng) otabâ ḍari sekresi serangga laènna (akadhi *honeydew* otabâ maddhu serangga).  Maddhu èbentuk lèbât regurgitasi, aktivitas enzimatik, bân pangoabhân aèng. Nyèrowan nyèmpân maddhu dâlem struktur lilin sè èsebbhut sarang nyèrowan. Cem-macemma maddhu sè èhasèlaghi bi' nyèrowan maddhu (genus *Apis*) iyâ arèya maddhu sè palèng kasohor, polana èkaghâbây sacara komersial bân palèng bânnya' èyangghuy neng dhunnya. Maddhu èpakompol ḍari koloni nyarowan alas, otabâ ḍari sarang nyarowan sè èobu èpaterna'. 

Maddhu ngaollè rassa manèssâ ḍari  monosakarida fruktosa bân glukosa, bân anḍi' rassa manès sè para' pade'e kalabân sukrosa (ghulâ mèjâ). Lèma' bellâs mililiter (1 sendok ngakan Amèrika) maddhu nyadia'aghi ra-kèra 190 kilojoule (46 kilokalori) ènergi. Maddhu anḍi' sèpat kimia sè menarè' kaangghuy mamangghâng bân anḍi' rassa sè khas mon èyangghuy ghâbây pamanès. Kabânnya'an mikroorganisme ta' tombu è dâlem maddhu, dhâddhi maddu sè tersègel ta' kèra rosak, maskè la a bu-èbu taon.  

Pangangghuyân bân produksi maddhu anḍi' sejarah sè lanjhâng bân acem-macem bân bisa ètelusurè sajjhâ' jhâman kuno. Pan-bârâmpan lokèsâ  ghuâ è Cuevas de la Araña, Spannyol aghâmbhârraghi manossa sè nyarè maddhu. Lukisân ghuâ rèya asalla ḍari ra-kèra 8.000 taon sè la lampau. 

## Kanḍungan Nutrisi
Maddhu iyâ arèya camporan ḍari ghulâ bân senyawa laènna. Sahubungan kalabân karbohidrat, maddhu tarotama fruktosa (sakètar 38,5%) bân glukosa (sakètar 31,0%), saèngghâ mèrèp kalabân sèrup ghulâ sintètis sè èkaghâbây, sè sakètar 48% fruktosa, glukosa 47%, bân sukrosa 5%. Karbohidrat maddhu sè akarè tamaso' maltosa, sukrosa, bân karbohidrat kompleks laènna. Akadhi sakabbina pamanès bergizi sè laèn, maddhu sabâgiyân bânnya' nganḍung ghulâ bân ghun nganḍung sakonnè' jumlana vitamin otabâ mineral. Maddhu jughân nganḍung sakonnè' senyawa sè èyangghâp anḍi' fungsè kaangghuy antioksidan, tamaso' chrysin, pinobanksin, vitamin C, katalase, bân pinocembrin. Komposisi spesifik ḍari maddhu apacaen neng kembhâng sè bâḍâ kaangghuy nyèrowan sè ngasèllaghi maddhu. 

Analisis Kanḍungan senyawa sè bâḍâ neng maddhu sacara omom iyâ arèya: 

• Fruktosa: 38,2% 

• Glukosa: 31,3% 

• Maltosa: 7,1% 

• Sukrosa: 1,3% 

• Aèng: 17,2% 

• Ghulâ palèng tèngghi: 1,5% 

• Abu (analisis kimia): 0,2% 

• Laèn-laèn: 3.2% 

Viskositas / kakentelân maddhu iyâ arèya ra-kèra 1,36 kilogram per liter. (Otabâ paḍâ sareng 36% lebbi kentel ḍâri aèng).

## Paternaghân Nyarowan Maddhu
Neng Inḍonèsia la bâḍâ paternaghân maddhu (apikultur). Paternaghân nyèrowan è Inḍonèsia ghi' maso' kènnè'. Bâdâ pan- bârâmpan paternaghân nyèrowan sè la bâḍâ iyâ arèya è Malang, Jhâbâ Tèmor. Kantos neng wilayah laènna mayoritas maddhu èkaollè ḍari hasèl alas akadhi neng Jhâbâ Bârâ'. Paternaghân bân eksploitasi hasèl alas rèya èkaparlo polana bânnya' pasar otabâ palowang pasar sala sèttongnga iyâ arèya è Taiwan sè anḍi' nilai sabânnya' 6730.000 USD otabâ satara kalabân pèssè 95 Miliar. Kalabân analisis biaya produksi awwâl maddhu alas è Bandung, Jhâbâ Bârâ' korang ḍari 150 juta bân biaya mateppa' tettep satiap taonna sabânnya' 60 juta. 

## Pambentughân Maddhu
Nyarowan ngobâ ghulâ (sakarida) dhâddhi maddhu kalabân proses ngaèl ros-terrosân sampè' saparona la tacerna. Proses rèya ta' èkalako langsung. Samarèna èkaèl, sakarida ghi' dâlem bentuk caèr bân ghi' bânnya' nganḍung aèng, kantos proses selanjutdhâ iyâ arèya panguabhân aèng pa bânnya' bân transformasi kalabân ènzim.

## Sombher